De tre unge mænd, der onsdag blev fundet likvideret med skud fra en pistol og et jagtgær i en lejlighed på Frederiksberg, havde relation til bande- og rockermiljøet. Og allerede inden deres dramatiske død havde de alle tre kriminalitet tæt inde på livet.

Tilsammen var de dømt for blandt andet røveri, vidnetrusler og grov vold, og noget tyder på, at de tre var indbyrdes forbundet i et slags kriminelt broderskab.

Da to af dem - 24-årige Mike Patrick Vinther og 19-årige Phillip Farcinsen Leth Rasmussen - for nylig blev tiltalt i en sag om bl.a. en skarpladt pistol og hash-handel i en lejlighed med tyvekoster i Vanløse, blev der i retten fremlagt en seddel i A5-format, der var fundet i lejligheden på Stilledal. Af sedlen fremgik 12 fornavne, hvoraf tre af dem passer på skudofrene fra Frederiksberg.

Af dombogen fra sagen, som bt.dk har fået aktindsigt i, fremgår det, at sedlen nærmest har karakter af en slags kontrakt for en kriminel bande. Medlemmerne skulle hver måned betale 2000 kr. hver. Samtidig påbyder kontrakten, at »alle skal lægge minimun 20 procent af alle sorte/ulovlige penge til kassen«.

De to nu skuddræbte blev frikendt for medansvar for den skarpladte pistol og hash-handel, mens den 19-årige Phillip Farcinsen Leth Rasmussen blev idømt 14 dages fængsel for hæleri af to skudsikre veste, der stammede fra Forsvaret. Han var i forvejen i marts 2014 blevet idømt en dom på fængsel i et år og 10 måneder for røverier, vidnetrusler og vold mod tjenestemand.

Det tredje skudoffer fra Frederiksberg - 23-årige Suhaib Jaffar - er søn af den fremtrædende imam Khalil Jaffar Mushib fra Islamisk Kulturcenters moske i Københavns Nordvest-kvarter.

Suhaib Jaffer blev i maj 2013 fremstillet i grundlovsforhør med krav om varetægtsfængsling for grov vold, og hans lillebror Osama blev i 2013 idømt otte års fængsel for dødsvold mod den 20-årige pædagogstuderende Ali Agha, der i oktober 2012 blev tævet til døde af fire gerningsmænd på et stisystem ved Tingbjerg.